《次前韵谢与迪惠所作竹五幅》
宋代·黄庭坚

吾宗墨脩竹，心手不自知。天公造化炉，揽取如拾遗。

风雪烟雾雨，荣悴各一时。此物抱晚节，君又润色之。

抽萌或发石，悬箠有阽危。林梢一片雨，造次以笔追。

猛吹万籁作，微凉大音希。霜兔束毫健，松烟泛砚肥。

盘桓未落笔，落笔必中宜。今代捧心学，取笑如东施。

或可遗巾帼，选耎如辛毗。生枝不应节，乱叶无所归。

非君一起予，衰病岂能诗。忆君初解鞍，新月挂弯眉。

夜来上金镜，坐叹光景驰。我有好东绢，晴明要会期。

猗猗淇园姿，此君有威仪。愿作数百竿，水石相因依。

他年风动璧，洗我别后思。开图慰满眼，何时遂臻兹。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。